
Zagreb, 18. svibnja 2020. 


Preporuke za rad glazbenih škola 
tijekom epidemije koronavirusa (COVID-19) 


Ove se preporuke odnose na provedbu mjera prilikom pohađanja glazbenih škola tijekom epidemije 
koronavirusa (COVID-19) radi zaštite predavača i polaznika. Iste mjere mogu se primijeniti i na druge slične 
oblike edukacije. 


1. Prostorno-tehnički i organizacijski uvjeti 


Održavati higijenu prostora. Učionice, prostore za probe, sanitarne čvorove i ostale prostore prije 
održavanja predavanja i vježbi potrebno je očistiti, a prema mogućnosti i dezinficirati. Potrebno je 
osigurati dostatnu količinu jednokratnih materijala za brisanje ruku, deterdženata i sredstava za čišćenje. 
Za svaku prostoriju potrebno je osigurati kantu za otpatke s odgovarajućim poklopcem. Upute za čišćenje i 
dezinfekciju dostupne su na sljedećim poveznicama: 

Bez oboljelih od COVID-19: https://bit.ly/3cnjjJi 

Osobe pod sumnjom ili oboljele od COVID-19: https://bit.ly/3eJhJqZ 


Postaviti dozator s dezinfekcijskim sredstvom. Za sve djelatnike i polaznike prije ili neposredno nakon 
ulaska u prostore za održavanje predavanja nužno je na vidljivom mjestu postaviti informacije o 
higijenskim postupcima i osigurati dostupnost dozatora za dezinfekciju ruku s dezinfekcijskim sredstvom 
(na bazi alkohola u koncentraciji ne manjoj od 70 % ili drugog sredstva prikladnog za korištenje na koži s 
deklariranim virucidnim djelovanjem prema uputama proizvođača). 


Održavati mjere fizičke udaljenosti. Predavanja i vježbe organizirati tako da se pri ulasku u učionice 
poštuju mjere udaljenosti od 1,5 metra između polaznika. Sjedeća mjesta u učionicama rasporediti na 
način da između polaznika također postoji razmak od 1,5 metra te definirati maksimalni broj polaznika koji 
istovremeno mogu boraviti u učionici. Učenicima prilikom prijave savjetovati da prilikom dolaska i u 
vremenu prije ulaska u školu poštuju mjere fizičke udaljenosti. 


Prilagoditi broj polaznika u grupi. Prilikom prijavljivanja polaznika ili organiziranja predavanja već 
postojećih grupa voditi računa da broj polaznika ne prelazi maksimalni broj sjedećih mjesta u učionici, 
odnosno prostorima za vježbanje koji zadovoljava mjere fizičke udaljenosti. 


Prozračivanje. Redovito prozračivati sve prostore. 


Klimatizacijski uređaji, uređaji za grijanje i ventilaciju. Općenita preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju ventilacijskih 
sustava posebnu pozornost posvetiti praćenju stanja filtara i održavanju pravilnog stanja brzina zamjene 
zraka u zatvorenom prostoru. Treba provjeravati pravilno funkcioniranje opreme za ventilaciju i izmjenu 

zraka. Preporučuje se ventilacija povećanim postotkom vanjskog zraka koji cirkulira u sustav te način rada 
bez recirkulacije kako bi se poticale promjene zraka koje smanjuju koncentraciju potencijalno zaraznih 
čestica. 


Nakon predavanja očistiti učionicu i sanitarni čvor. Po obavljenom predavanju prostorije se očiste (pod se 
pere uobičajenim deterdžentom za pranje), a površine koje su se dodirivale (kvake, stolovi i slično) peru se, 
a potom i dezinficiraju. Prostorije se dobro prozrače (prozori se drže širom otvorenima najmanje 30 
minuta). 


2. Preporuke za predavače i polaznike 


Opće zaštitne mjere. Izbjegavati dodirivanje lica. Prilikom kašljanja ili kihanja pokriti usta i nos laktom ili 
papirnatom maramicom koju kasnije treba baciti u smeće i oprati ruke. Redovito prati ruke sapunom i 
vodom i/ili koristiti dezinficijens. Ostale opće mjere prevencije širenja bolesti COVID-19 dostupne su na: 
https://bit.Ily/2LFNUum. 


Dnevno mjerenje tjelesne temperature. Predavači prije dolaska na posao trebaju izmjeriti tjelesnu 
temperaturu. Ako je tjelesna temperatura viša od 37,2 “C u jutarnjim satima, ako se osoba osjeća bolesno 
ili ima bilo koje znakove bolesti (odnosi se na sve simptome i znakove bolesti, ne samo na bolesti dišnih 
puteva), treba se javiti nadređenom i ne dolaziti na posao dok se telefonski ne javi nadležnom obiteljskom 
liječniku. Polaznicima se također savjetuje mjerenje temperature prema istim kriterijima te u slučaju 
povišene tjelesne temperature nedolazak na predavanja i kontaktiranje izabranog liječnika obiteljske 
medicine. 


Preporučuje se nošenje maski u zatvorenim prostorima. Osim medicinskih maski mogu se koristiti i 
maske za lice koje prekrivaju usta i nos. Upute o pravilnom korištenju maski dostupne su na poveznici: 


bit.ly/2Lu1a4S. 


U učionici ne konzumirati hranu. U učionicama se ne preporučuje konzumirati hranu. Polaznicima 
prilikom prijave preporučiti da sa sobom ponesu vlastitu bočicu s vodom koju je potrebno oprati 
deterdžentom i toplom vodom po dolasku kući. Ako je bočica jednokratna, nakon konzumacije adekvatno 
odložiti u kantu za otpatke. 


Ograničiti trajanje boravka u zatvorenim prostorima. Po završetku nastave preporučuje se ne zadržavati 
se u zatvorenim prostorijama dulje nego što je to potrebno. 


Probe na otvorenom. Ako je moguće, preporučuje se održavanje proba i izvedbi na otvorenom prostoru 
uz minimalnu udaljenost od 1,5 metra, odnosno 2 metra za puhačku sekciju. 


Satovi pjevanja. Tijekom pjevanja potrebno je održavati međusobnu udaljenost od 4 metra, što vrijedi za 
individualne sate pjevanja kao i za probe zborova. Ako se u prostorima škole nalazi dovoljno velika 
prostorija, probe su dozvoljene, a postoji i mogućnost izvođenja proba u manjim skupinama. 


Satovi sviranja. Tijekom nastave sviranja potrebno je održavati međusobnu udaljenost od 1,5 metra. 
Nakon korištenja glazbene opreme, oprema se mora po završetku sata dezinficirati. 


Puhačke sekcije. Za probe i izvedbe puhačkih sekcija preporučuje se povećanje fizičke udaljenosti na 
minimalno 2 metra uz, ako je moguće, postavljanje zaštitnih pregrada između učenika u zatvorenom 
prostoru. 


